

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 011-01/12-01/03

URBROJ: 2186/12-01/24-12-1

Ivanec, 26. studenog 2012.

Na temelju članka 78. Statuta Grada Ivanca („Službeni vjernik Varaždinske županije br. 21/09.) te članka 44. Poslovnika Gradskog vijeća Grada Ivanca („Službeni vjesnik Varaždinske županije br. 37/09. i 53/09.), Gradsko vijeće Grada Ivanca na 31. sjednici održanoj 26. studenog 2012. godine donosi

**PRAVILA**

**o protokolu Grada Ivanca**

**I. OPĆE ODREDBE**

Članak 1.

Ovim Pravilima utvrđuje se protokol Grada Ivanca u vrijeme državnih blagdana, spomendana i neradnih dana sukladno Zakonu o blagdanima, spomendanima i neradnim danima u Republici Hrvatskoj, za Dan grada Ivanca, za vrijeme manifestacija koje se održavaju pod pokroviteljstvom Grada Ivanca te protokol prijema domaćih i stranih državnih dužnosnika, kao i protokol drugih manifestacija i događanja koja nisu izričito navedena u ovim Pravilima.

**II. SVEČANE SJEDNICE GRADSKOG VIJEĆA**

Članak 2.

Svečane sjednice Gradskoga vijeća u pravilu se održavaju u povodu obilježavanja Dana grada Ivanca – blagdana sv. Ivana Krstitelja (24. lipnja) te prema programu Gradskog vijeća, ako posebne prilike uvjetuju održavanje svečane sjednice.

Na svečanoj sjednici povodom Dana grada Ivanca uručuju se javna priznanja Grada Ivanca utvrđena posebnim aktima Grada Ivanca

Svečana sjednica počinje intoniranjem himne Republike Hrvatske, a okupljenima se obraćaju protokolom utvrđeni domaćini gosti.

Popis uzvanika svečane sjednice utvrđuje gradonačelnik u dogovoru s predsjednikom Gradskog vijeća.

**III. STALNI PROTOKOLARNI PRIJEMI**

Članak 3.

Stalni protokolarni (svečani) prijemi organiziraju se u povodu:

1. Božićno – novogodišnjih blagdana, prijemom za vijećnike Gradskog vijeća, predstavnike gospodarskih tvrtki, ustanova, udruga građana, vjerskih zajednica, predstavnika mjesnih odbora kao i javnih djelatnika grada Ivanca, po popisu uzvanika kojeg utvrđuje gradonačelnik uz dogovor s predsjednikom Gradskog vijeća;

2. Dana grada Ivanca, prijemom nakon svečane sjednice Gradskog vijeća za ugledne goste, za vijećnike Gradskoga vijeća, predstavnike mjesnih odbora, predstavnike tvrtki, ustanova i institucija, udruga građana i vjerskih zajednica, za počasne građane kao i javne djelatnike grada Ivanca, po popisu uzvanika kojeg utvrdi gradonačelnik uz dogovor s predsjednikom Gradskog vijeća;

3. Nagrađivanja najuspješnijih učenika osnovnih škola i Srednje škole Ivanec i njihovih mentora, koji su tijekom školske godine ostvarili najbolje rezultate na državnim i županijskim natjecanjima u znanju i sportu, odnosno, za prvo mjesto na županijskoj razini te prva tri na državnoj razini prema evidenciji škola, a održat će se tijekom svibnja, odnosno lipnja, u dogovoru sa školama;

4. Prijem za ostvarene iznimne sportske rezultate na državnoj, međunarodnoj i globalnoj razini, kojima se na poseban način promiče ugled grada Ivanca. Prijem za pojedince (sportaše, trenere) i/ili ekipe Grad Ivanec priredit će u suradnji i u dogovoru sa Zajednicom športskih udruga Grada Ivanca.

5. Tijekom godine održavaju se i drugi prijemi, sukladno posebnim programima Grada Ivanca, a to su prijem u povodu božićnih blagdana za djecu iz obitelji sa četvero i više djece te za djecu iz drugih socijalno senzitivnih skupina te prijem za osobe starije životne dobi.

**IV. POLAGANJE CVIJEĆA I VIJENACA**

Članak 4.

1. Vijenci se polažu prilikom obilježavanja:

- Dana antifašističke borbe, 22. lipnja, na spomen kosturnici na gradskom groblju u Ivancu te na spomen obilježja poginulim antifašističkim borcima u Radovanu i Margečanu

- Dana pobjede, domovinske zahvalnosti i Dana hrvatskih branitelja, 5. kolovoza, kod središnjeg križa na gradskom groblju u Ivancu

- Svih svetih, 1. studenog, kod središnjeg križa na gradskom groblju u Ivancu.

2. Cvijeće (bijele ruže) se na spomen obilježja poginulim braniteljima s područja grada Ivanca polažu prilikom obilježavanja:

* Dana državnosti, 25. lipnja
* Dana pobjede, domovinske zahvalnosti i Dana hrvatskih branitelja, 5. kolovoza

- oslobađanja vojnih objekata na Ivančici, 17. rujna

- Dana neovisnosti, 8. listopada

3. Cvjetni aranžmani polažu se na grobove poginulih hrvatskih branitelja na grobljima u Ivancu, Radovanu, Margečanu i Kamenici u povodu:

- obilježavanja godišnjice pogibije branitelja s područja grada Ivanca

U pravilu, vijence i cvijeće polažu gradonačelnik, dogradonačelnici i članovi Gradskog vijeća Ivanec.

Točan datum i satnicu polaganja vijenaca i cvijeća prethodno će usuglasiti gradske službe te o njima pravodobno obavijestiti roditelje i rodbinu poginulih i ostale udruge i institucije.

Vijence i cvijeće naručuje Grad Ivanec, a polažu ga predstavnici Grada i ostalih zainteresiranih subjekata.

Radi zaštite i čuvanja digniteta svih spomen obilježja na području grada Ivanca, uključujući i one na svim gradskim grobljima, a naročito uoči državnih blagdana i obilježavanja važnih obljetnica, za kontinuiranu brigu o održavanju njihove čistoće i uređenosti zadužena je komunalna tvrtka Ivkom.

* 1. **ISTICANJE ZASTAVA**

Članak 5.

Tijekom godine kao stalni postav, ističe se zastava Republike Hrvatske, Varaždinske županije i Grada Ivanca na pročelju zgrade Gradske vijećnice

Zastave na pročelju zgrade Gradske vijećnice održavat će i po potrebi mijenjati domar u Gradskoj upravi.

Članak 6.

Za vrijeme državnih blagdana ističu se zastavice Republike Hrvatske i Grada Ivanca na području užeg centra grada Ivanca.

Zastavice iz stavka 1. ovih Pravila će uoči blagdana postaviti i nakon blagdana skinuti radnici Ivkoma d.d. Ivanec.

Članak 7.

Nabavu (novih) zastava iz članka 5. i 6. ovih Pravila osigurava Grad Ivanec.

**VI. ČESTITKE GRAĐANIMA**

Članak 8.

Povodom Božića i Nove godine, Uskrsa, Praznika rada, Dana antifašističke borbe, Dana državnosti, Dana grada Ivanca, Dana pobjede i domovinske zahvalnosti i Dana hrvatskih branitelja te Dana neovisnosti, gradonačelnik i predsjednik Gradskog vijeća upućuju zajedničku čestitku građanima grada Ivanca putem medija s kojima Grad Ivanec ima zaključene ugovore o poslovnoj suradnji.

**VII. SUDJELOVANJE U PROTOKOLU OBILJEŽAVANJA JUBILARNIH GODIŠNJICA GRADSKIH USTANOVA I UDRUGA CIVILNOG DRUŠTVA**

Članak 9.

Predstavnici Grada Ivanca, a u pravilu su to gradonačelnik i predsjednik Gradskog vijeća nazočuju protokolu i programu obilježavanja godišnjica, jubileja i drugih važnih događanja gradskih ustanova i tvrtki, KUD-ova, udruga građana, sportskih organizacija i drugih udruga civilnog društva.

U slučaju spriječenosti, njihove obveze preuzet će njihovi zamjenici, odnosno, gradski vijećnici ili predstavnici gradskih službi, u skladu s dogovorom s gradonačelnikom i predsjednikom Gradskog vijeća.

**VIII**. **PROTOKOL PRIJEMA DOMAĆIH I STRANIH DUŽNOSNIKA**

Članak 10.

Državne i strane dužnosnike koji dolaze u radni posjet gradu Ivancu, gradonačelnik i predsjednik Gradskog vijeća dočekuju ispred Gradske vijećnice.

Sam doček se može organizirati i na nekom drugom mjestu ako tako odredi gradonačelnik, uz dogovor s predsjednikom Vijeća.

Prijem se organizira u Gradskoj vijećnici.

Radnom dijelu posjeta prisustvuju osobe određene od strane gradonačelnika, ovisno o temi i razlogu posjeta.

Gosti se smještaju s desne strane stola, a u slučaju posjete državnih dužnosnika formira se posebni raspored sjedenja, sukladno protokolu nadležnih državnih tijela.

Ured Grada u dogovoru s gradonačelnikom obavještava sve medije o protokolu boravka dužnosnika.

Program boravka dužnosnika u pravilu se objavljuje i na web stranici Grada Ivanca.

**IX. SVEČANA OTVARANJA NOVOIZGRAĐENIH OBJEKATA**

Članak 11.

Gradonačelnik u dogovoru s predsjednikom Gradskog vijeća, utvrđuje koga će pozvati da svečano otvori radove, odnosno novoizgrađeni objekt kod kojeg je Grad Ivanec bio nositelj investicije, ukoliko to nije sam gradonačelnik koji u pravilu otvara takve objekte.

Gradonačelnik, u dogovoru s predsjednikom Gradskog vijeća, utvrđuje popis uzvanika koji će se pozvati na svečano otvaranje, a građanstvo se putem gradske web stranice te lokalnih i županijskih medija obavještava i poziva na svečanost otvaranja.

Ispred objekta može se postaviti odgovarajuća bina, koja se ukrašava zastavom Republike Hrvatske, Varaždinske županije i zastavom Grada Ivanca.

Ako bine nema, zastave se ističu na prikladnom mjestu.

Svečanost počinje intoniranjem himne Republike Hrvatske, a okupljenima se obraćaju protokolom utvrđeni gosti i domaćini.

Za vođenje programa može se angažirati i službeni voditelj.

O programu svečanog otvaranja medije obavještava Ured Grada, a program se objavljuje i na službenoj gradskoj web stranici.

**X. ZAVRŠNE ODREDBE**

Članak 12.

Manifestacije, odnosno, događaji koji nisu obuhvaćeni ovim protokolarnim pravilima, a održavaju se u organizaciji ili pod pokroviteljstvom Grada Ivanca, bit će protokolarno obilježeni na način kako to odredi gradonačelnik uz dogovor s predsjednikom Gradskog vijeća, ukoliko isti nije prepušten drugom subjektu.

Članak 13.

Prigodom prijema gostiju, ovisno o njihovu rangu i ugledu, gradonačelnik može davati prigodne poklone, a to mogu biti gradska heraldička obilježja, prepoznatljivi simboli i drugi gradski suveniri i predmeti ivanečke baštine.

Po potrebi, gradonačelnik može posebnom odlukom utvrditi i drugu vrstu protokolarnih poklona i odrediti gornju granicu njihove nominalne vrijednosti.

Članak 14.

U slučaju opravdane spriječenosti gradonačelnika, odnosno predsjednika Gradskog vijeća, njihove protokolarne obveze preuzimaju njihovi zamjenici.

Ako su zamjenik gradonačelnika i potpredsjednik Gradskog vijeća također spriječeni u obavljanju protokolarnih obveza, gradonačelnik, odnosno predsjednik Gradskog vijeća će odrediti druge osobe koje će predstavljati Grad Ivanec u određenom protokolu.

Članak 15.

Ova Pravila stupaju na snagu 1. siječnja 2013. godine, a objavit će se u Službenom vjesniku Varaždinske županije.

**PREDSJEDNIK GRADSKOG**

**VIJEĆA GRADA IVANCA:**

**Čedomir Bračko**